**Biševo postalo dom impresivne fotografske izložbe „Iz visina u tišinu“**

Danas je u jedinstvenom ambijentu bivšeg vojnog tunela „Gatula“ na otoku Biševu svečano otvorena izložba fotografija pod nazivom **„Iz visina u tišinu“**. Izložbu su otvorili **Ivana Vladović**, direktorica Turističke zajednice Splitsko-dalmatinske županije, **Blaženko Boban**, župan Splitsko-dalmatinske županije, **Ivica Vitaljić**, gradonačelnik Komiže i **Hrvoje Mratinić**, gradonačelnik Visa.

Izložba “Iz visina u tišinu” predstavlja novo poglavlje u kulturno-turističkoj ponudi otoka, koji iz godine u godinu potvrđuje svoj status autentične destinacija za sve ljubitelje prirode, umjetnosti i mediteranskog naslijeđa. Autorstvo potpisuju trojica renomiranih hrvatskih fotografa — **Zvonimir Barišin, Boris Kačan i Davor Rostuhar** — čiji radovi već godinama osvajaju publiku i struku svojim originalnim vizijama hrvatskih pejzaža. Njihove fotografije, snimljene iz zraka, donose jedinstven pogled na prirodna i kulturna bogatstva Dalmacije: od dramatičnih stijena i snježnobijelog kamena, preko gustih borovih šuma i modrih jezera, sve do slikovitih gradića koji se stapaju s krajolikom. Riječ je o vizualnom doživljaju koji podsjeća koliko je ljepota oko nas, ali i koliko često ostaje neprimijećena – dok je ne pogledamo iz nove perspektive.

U sklopu izložbe izloženo je ukupno **80 fotografija**, a svi posjetitelji imaju priliku razgledati ovu nesvakidašnju zbirku **besplatno**. Postav ostaje otvoren do 1. listopada, što ga čini izvrsnim dodatkom svakom posjetu ovom jedinstvenom otoku.

Ova izložba ujedno je i nastavak projekta nastojanja revitalizacije i kulturnog oživljavanja otoka Biševa, a time i Srednje Dalmacije. Nakon što je prošle godine Turistička zajednica Splitsko-dalmatinske županije predstavila izložbu „Ispod mora, ispod zemlje“, koji je posjetiteljima približio skrivena podvodna čuda Jadrana, ove godine umjetnost i ljepota Srednje Dalmacije seli se u nebeske visine. Obje izložbe imaju za cilj očuvanje prirodne baštine otoka Biševa, ali i stvaranja novih sadržaja koji će obogatiti iskustvo posjetitelja i potaknuti održivi razvoj otočne zajednice.